
[bookmark: _Hlk221537983]TÁRGY: 	FORRÁS BIZTOSÍTÁSA A KEHOP_PLUSZ-2.2.1-25 KÓDSZÁMÚ, ZÖLD-KÉK INFRASTRUKTÚRA FEJLESZTÉSEK TELEPÜLÉSEKEN (ERFA) CÍMŰ FELHÍVÁSHOZ KAPCSOLÓDÓ TÁMOGATÁSI KÉRELEM ELŐKÉSZÍTÉSI FELADATAINAK ELLÁTÁSÁHOZ

2025. október 29. napján megjelent Magyarország Kormányának felhívása települési önkormányzatok részére „Zöld-kék infrastruktúra fejlesztések településeken (ERFA)”„KEHOP_Plusz-2.2.1-25” kódszámmal. A felhívás célja a településeken jelentkező, a klímaváltozás által súlyosbított vízgazdálkodási problémák kezelése és az ezekből fakadó károk mérséklése. A beavatkozások zöld-kék infrastruktúra fejlesztésére, természetalapú megoldások alkalmazására, valamint kapcsolódó nem beruházási jellegű („szoft”) tevékenységekre irányulnak. A megoldások a fenntartható fejlődés és az intelligens tájhasználat elvei mentén a helyben fellelhető vizek felkutatására és visszatartására épülnek, elősegítve a vízi ökoszisztémák megőrzését és a meglévő vízi közműrendszerek működésének javítását.
Kiskőrös városát az elmúlt években egyre markánsabban érintik az éghajlatváltozás helyi hatásai, különösen a csapadékeloszlás szélsőséges átalakulása. A korábban jellemző, egyenletesebb csapadékeloszlás helyett ma már hosszabb aszályos időszakokat hirtelen, nagy intenzitású csapadékesemények szakítanak meg.
A rövid idő alatt lehulló, nagy mennyiségű csapadék a város jelenlegi vízelvezető rendszerét jelentős terhelésnek teszi ki, miközben a lehulló víz döntő része elfolyik, és nem járul hozzá a talaj vízkészletének pótlásához. Ez különösen kedvezőtlen Kiskőrös térségében, ahol a homokos talajszerkezet, valamint a felszín alatti vízkészletek csökkenése miatt a vízmegtartás kiemelt jelentőségű kérdéssé vált.
A csapadék gyors elvezetése helyett a korszerű városfejlesztési és klímaadaptációs irányelvek a helyben történő vízvisszatartást, a beszivárgás elősegítését és a párolgás csökkentését helyezik előtérbe. A zöld-kék infrastruktúra elemei – mint például esőkertek, zöldfelületek vízmegtartó átalakítása, záportározók, nyílt felszíni vízmegtartó megoldások – hozzájárulnak:
· a belterületi villámárvizek kockázatának csökkentéséhez,
· a városi hőszigethatás mérsékléséhez,
· a talajnedvesség javításához,
· a települési zöldfelületek ökológiai állapotának erősítéséhez,
· a lakosság életminőségének javításához.
A KEHOP_Plusz-2.2.1-25 azonosítószámú pályázati felhívás lehetőséget biztosít arra, hogy Kiskőrös városa célzott, a helyi adottságokra épülő zöld-kék infrastruktúra fejlesztéseket valósítson meg, úgymint például az esővízgyűjtés, esővíz-visszatartás, csapadékvíz-gazdálkodás és egyéb helyi vízforrásokkal való gazdálkodás megújítása. A sikeres pályázati részvétel előfeltétele a megfelelő minőségű projektelőkészítés, amely magában foglalja többek között a szakmai megalapozó dokumentumok, tervek, költségbecslések és megvalósíthatósági vizsgálatok elkészítését.
A támogatási kérelem mellékleteként benyújtandó műszaki dokumentáció összeállításához az Önkormányzatnak külső szolgáltatót szükséges igénybe vennie. A dokumentáció elkészítésének költsége várhatóan nettó 20 millió forint + ÁFA, azaz bruttó 25.400.000,- Ft. A projekt előkészítő tevékenységhez kapcsolódó költségek - nyertes projekt esetén - a projekt összköltségének 7 %-a mértékéig elszámolhatóvá válnak.
A projektelőkészítési feladatokhoz szükséges saját forrás biztosítása elengedhetetlen annak érdekében, hogy az önkormányzat a pályázati lehetőséggel élni tudjon, és hosszú távon fenntartható, klímaadaptív fejlesztéseket valósítson meg Kiskőrösön.

Fentiek figyelembevételével javaslom, hogy a Képviselő-testület a KEHOP-2.2.1-25 kódszámú „Zöld-kék infrastruktúra fejlesztésének településen (ERFA)” című, pályázati felhívás projektelőkészítési feladatainak ellátása érdekében a határozat- tervezetben foglaltak szerint döntsön.


Kiskőrös, 2026. február 10.
	
	                Domonyi László sk.
	               polgármester



HATÁROZAT-TERVEZET


A Képviselő-testület:


1. egyetért, a helyben történő vízvisszatartást támogató, a város vízmegtartó képességét javító intézkedések megvalósításával.
1. egyetért azzal, hogy az Önkormányzat a KEHOP_PLUSZ-2.2.1-25 kódszámú, felhívásra támogatási kérelmet állítson össze.
1. egyetért azzal, hogy az Önkormányzat az előkészítési feladatok megelőlegezésére 25.400.000,- Ft-ot biztosítson.
1. felkéri a polgármestert, hogy a város 2026. évi költségvetési rendeletét a fentiek figyelembevételével terjessze elő.
1. felhatalmazza a polgármestert a támogatási kérelem előkészítési feladatainak ellátásával kapcsolatos valamennyi szükséges intézkedés, illetve kötelezettségvállalás megtételére.

Felelős: 	polgármester
Határidő: 	folyamatos

